钦定古今图书集成/理学汇编/学行典/第249卷 > 陈一经
## 钦定古今图书集成/理学汇编/学行典/第249卷 > 陈一经

按《宜兴县志》：“陈一经，号怀古，至性纯孝。生不识父，询
得貌，绘而事之。每谛视辄呜咽欷歔，至老不衰。母节
蒙旌，以笔耕所获佐官镪建坊。为人方正有器识，好
义若渴。年十六，有里艾私挑，正色拒之。后迂道弗过
其门。仆人娶妇，一经视其举止，非奴匹，诘之，乃故儒
生妻也。急遣还，不问其直。少与异母叔同塾，陵虐百”
端，皆忍受不使母知。后叔以嫟败饥寒，乃更周之。诸
生时昂视轩举。及再受封爵，而布衣徒步，人不知为
御史父也。设义塾，置义田，子于廷，克成其志。初，从弟
一教幼孤，抚而诲之如于廷。每就馆，两挈以往，主人
难其食，则别寄一教馆，餐餐不饱，潜携杖头买饼脯
啖之。考终后，乡党公谥曰“孝洁先生”，建特祠于城西
南隅。《玉音》赐“增光庙祏”四字。